Príloha č. 1
Zoznam PRIORITNÝCH OKRUHOV A podporovaných oblastí VEDECKO-VÝSKUMNEJ PROBLEMATIKY  SLOVENSKÉHO ZDRAVOTNÍCTVA na ROk 2019

Úvod

Ministerstvo zdravotníctva SR plánuje v rozpočtovom roku 2019 poskytnúť dotácie v oblasti zdravotníctva na účely výskumu a vývoja v zmysle zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky a o zmene a doplnení niektorých zákonov v znení neskorších predpisov (vyhlásiť „Verejnú výzvu 2019“). Preto predkladá zoznam prioritných okruhov a podporovaných oblastí vedecko-výskumného riešenia medicínskych problémov zdravotného stavu slovenskej populácie zohľadňujúc princípy etiky a morálky, ochrany pacienta a jeho zdravia, potrebu preventívneho zamerania zdravotníctva a kvalitu života pacientov. Zoznam prioritných okruhov vedecko-výskumnej problematiky slovenského zdravotníctva bol vypracovaný v súlade so súčasnými trendmi a poznatkami v oblasti zdravotníckeho výskumu a vývoja, so stratégiami a zámermi ministerstva a Národného onkologického programu , ktorý bol schválený vládou Slovenskej republiky 22. augusta 2018, konkrétne Akčným plánom č. 5 Podpora onkologického výskumu a zlepšenie dostupnosti klinických štúdií pre pacientov, ktorý bol schválený vládou Slovenskej republiky dňa 9. januára 2019. Predložený materiál bol pripravený v súlade s Programovým vyhlásením vlády Slovenskej republiky na roky 2016 - 2020.

Základné ciele a osobitosti podpory vedecko-výskumnej problematiky slovenského zdravotníctva na rok 2019 zahŕňajú prioritnú podporu nasledovných projektov:
-	klinického výskumu, resp. projektov s potenciálom priamej aplikácie do preventívnej, diagnostickej a liečebnej praxe a tým aj zlepšenia úrovne poskytovania zdravotnej starostlivosti obyvateľom SR, a to na úseku preventívnej medicíny, inovácie a racionalizácie diagnostických algoritmov a terapeutických modalít, zlepšenia parametrov liečiteľnosti chorôb, kvality života a dĺžky prežívania pacientov,
-	vedecko-výskumných projektov nadväzujúcich na predchádzajúcu činnosť zdravotníckeho pracoviska a tímu jeho zdravotníckych pracovníkov s predpokladom úspešného vyriešenia projektu, resp. vytvorenia podmienok pre integráciu do európskeho či svetového výskumného priestoru, ako aj
-	vedecko-výskumné projekty so zreteľne inovatívnym charakterom. 

Vybranými témami žiadostí o poskytnutie vyššie uvedenej dotácie v oblasti zdravotníctva na účely výskumu a vývoja sú hlavné trendy okruhov translačného a aplikovaného biomedicínskeho výskumu pre:

1.  nádory semenníkov, malígne lymfómy, 
2. karcinóm pankreasu, kolorektálny karcinóm,
3. karcinóm prsníka, pľúc a prostaty.